Temperaturerne ligger lige omkring frysepunktet, og vejene kan være spejlglatte - i hele landet. Koldeste temperatur er målt i Aalborg.

Vi er tirsdag stået op til en kold morgen, hvor der kan være is på bilruderne, og skal du ud i morgentrafikken - eller blot ud for at lufte hunden - så pas ekstra godt på her til morgen. Efter en blæsende og regnfuld mandag er kold luft i nattens løb blæst ned over Danmark, og i kombination med det klare vejr giver det en lumsk vejrsituation, man skal være opmærksom på frem til midt på formiddagen. Frysende våde vejbaner giver glatte veje Tirsdag morgen ligger temperaturen i hele landet lige omkring frysepunktet, og ifølge Vejdirektoratet er vejbanetemperaturerne i hele landet nede på mellem nul og fem graders frost. Det betyder, at der er risiko for glatte veje og fortove. Vand på vejene efter gårsdagens regn giver de farlige frysende våde vejbaner, der kan danne et tyndt spejlglat lag is. Derudover er der risiko for, at rim kan sætte sig på de kolde vejbaner og gøre dem rimglatte. Man skal passe på, for selvom biltermometeret eller termometeret uden for køkkenvinduet viser varmegrader, kan vejbanetemperaturen sagtens ligge under frysepunktet. Ifølge Vejdirektoratet saltes der i stort set hele landet. Koldest i Nordjylland Ud over at passe på de glatte veje, skal man også klæde sig varmt på. Tirsdag morgen er det koldest i den nordlige del af Jylland, hvor termometeret viser -3,2 grader i Aalborg, mens det i Midtjylland er -2,5 graders frost i Billund. På store dele af Sjælland ligger temperaturen lige omkring frysepunktet. Der vil være risiko for glatte veje frem til midt på formiddagen, hvor temperaturen atter stiger til over frysepunktet.